Nov 07,2015
వీడని 'బీహార్‌' భయాలు
ముంబయి: బీహార్‌ ఎన్నికల్లో నరేంద్ర మోడీ నేతృత్వంలోని కూటమికి ఎదురుదెబ్బ తగలనుందన్న ఎగ్జిట్‌ పోల్స్‌ అంచనాలు మార్కెట్లపై ప్రతికూల ప్రభావాన్ని చూపాయి. దీనికి తోడు అమెరికాలో ఉపాధి రేటు వృద్ధిపై అనుమానాలు వర్థమాన దేశాల మార్కెట్లను ఒత్తిడికి గురి చేశాయి. ఈ నేపథ్యంలో శుక్రవారం బీఎస్‌ఈ సన్సెక్స్‌ 39 పాయింట్లు కోల్పోయి 26,265 వద్ద ముగిసింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ ఒక్క పాయింట్‌ తగ్గి 7,954 వద్ద నమోదయ్యింది. బీఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు వరుసగా 0.4-0.6 శాతం తగ్గాయి. మొత్తంగా మదుపర్ల మద్దతు కరువై 1,621 స్టాక్స్‌ నష్టాలు చవి చూడగా, మరోవైపు 1043 స్టాక్స్‌ లాభాల్లో ముగిశాయి. ఆదివారం బీహార్‌ ఎన్నికల ఫలితాలు వెల్లడి కానున్నాయి. ఎగ్జిట్‌ పోల్స్‌ నితీష్‌ వైపు మొగ్గు చూపడం, మోడీకి వ్యతిరేకంగా రావడంతో మదుపర్లు విశ్వాసం కోల్పోయారు. మరోవైపు శుక్రవారం ఆర్ధరాత్రి అమెరికా ఉపాధి రేటును ప్రకటించనున్న పరిణామం కూడా మార్కెట్‌పై ప్రభావం చూపింది. దీనికి తోడు ఫెడ్‌ వడ్డీ రేట్లను పెంచనుందన్న భయాలు మార్కెట్లను వెంటాడాయి. రంగాల వారిగా బీఎస్‌ఈలో వైద్య సూచీ అత్యధికంగా 2.8 శాతం విలువ కోల్పోయింది. విద్యుత్‌, లోహ, ఆటో సూచీలు ఒక్క శాతం చొప్పున తగ్గాయి. నిఫ్టీలో డాక్టర్‌ రెడ్డీస్‌ 14.55 శాతం, బాష్‌ 3.09 శాతం, టాటా స్టీల్‌ 2.75 శాతం, టాటా మోటార్స్‌ 2.44 శాతం, వేదాంత 1.91 శాతం చొప్పున నష్టాలను చవి చూశాయి. మరోవైపు బ్యాంకు ఆఫ్‌ బరోడా 5.80 శాతం, ఎస్‌బీఐ 4.28 శాతం, పంజాబ్‌ నేషనల్‌ బ్యాంకు 2.47 శాతం, కోటక్‌ బ్యాంకు 2.21 శాతం, కోల్‌ ఇండియా 1.75 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి.
మీ స్నేహితులకు రికమెండ్ చెయ్యండి